周文璞
题蔡武伯所藏荆公砚
兽面鼎足奔回互，中有润泽比雨露。
当年曾出富国疏，老子平生用心处。
帝谟商颂周六典，刻画声形劳解诂。
至今文字与风骚，一一相辉炫湘素。
如闻四海失枝梧，可憾诸公欠调护。
谁令天乎遽如许，可是石也能无预。
陈玄同归蒋山路，亦使高人野僧觑。
若为持入定林中，应有明云入天柱。
吾乡风流蔡夫子，匣而藏之美无度。
君不见公乡后进陆象山，作祠堂记馀千言，
直欲百世俟圣贤。惜哉不得铭此砚，
使失意心惘然。